Vnnsenn vruntlikenn grot myt gannsz vnnszes vormogenn irbedinge stedes touorenn. Ersamen vorsichtigen wysenn herenn vnnde besunderen gude vrunde. So saal jw erszame vysheyt witterlich wesenn, dat hyr bynnen Abow synt gewest vor rechte vor vnnsze houitzman heren Sten Sthure vnnde des riches roedhe wth Swedenn de erszame juncker Willam van dem Veelde, sine erliche husfrouwe Birithe, Hans van Aschenn vnnde Laurens Petersson vnnde geuen tor kenne wo de hadenn welche geeldes stoendes by denn van Reuel nementliken twelffhundert mark Rigisch, gelich vthwisinge eres breues, de gy Hans van Aschenn haden vorsegelt, dar de vorgescreffuenen twigschelick (!) vmme werenn myt vorderen wordenn etc. So wart edh alszo vorlicht tuschen juncker Willem van syner vrouwen wegen, Hans van Aschen vnd Llasse Pethersson van erer twyer frouwen wegen, dat juncker Willam myt simer (!) vrouwen Birithe sal hebenn vij(c) mark vnnde Hans van Aschen vnde Llaurens Pethersson myt eremen husfrouwen Gretyke vnnde Jwdith sollen hebben v(c) mark. Dar mede wordenn see gensliche gescheyden vnnde vorlicht, sunder dat gelt dat husvr[au] Birithen ys to gestorffuen van o&#x0364;res broders weghenn, Vrederich Vreesz, dar ane hebenn Hans van Aschen vnde Llarens Pethersson chenn doen mede. War vmme, erszamenn leuenn herenn vnde besunderen gude vrunde, ys vnnsze vruntlicke bede to jwer erszame vysheyt, gy willen dusse vorgescreuen vruntlicken van jw scheyden vnde dat husvr[au] Birithe moge heben eder broderlike erue na vtwisinge eres vaders testamente; dat gy ock ere geleyde geuenn feylich aff vnnde to vnnde nycht latenn vordret doen; dat vorschulden wy tegenn jwe erszammen vysheyt myt vruntschopp vnnde alle gude, de wy Gode dem herenn jnn langer gesunder herschender walmacht salichliken beffelenn. Gegeuenn to Abow am swnneawenth na assumpcionis Marie anno etc. nonagesimo secundo nostro sub secreto. Magnus, vann Godes gnadenn biscopp der kerken to Abow. Adress: Denn erszamenn vorsichtugenn vnnde wolwisenn herenn borgmeysterenn vnnd roedmannenn to Reuel, vnszenn besunderenn guden vrunde.